**Sian Heder** (s. 23. kesäkuuta 1977 Cambridge, Massachusetts, Yhdysvallat) on yhdysvaltalainen elokuvaohjaaja ja -käsikirjoittaja. Hän aloitti uransa näyttelijänä, mutta siirtyi pian televisiokäsikirjoitusten kautta elokuvantekijäksi. Hän voitti ohjaamastaan elokuvasta *Coda – kahden maailman välissä* parhaan sovitetun käsikirjoituksen Oscar-palkinnon

Nuoruus ja opiskelu
-------------------

Sian Heder kasvoi Massachusettsin Cambridgessa, ja hänen vanhempansa ovat taiteilijat Mags Harries ja Lajos Héder. Heder kävi high schoolin Cambridge Rindge and Latin Schoolissa ja lähti sen jälkeen opiskelemaan Carnegie Mellon -yliopistoon elokuvaa ja näyttelemistä. Hän valmistui vuonna 1999.

Ura
---

Heder muutti valmistuttuaan New Yorkiin ja näytteli Off Broadway -näytelmissä ja muutamissa televisio-ohjelmissa. New Yorkista Heder muutti uransa perässä Los Angelesiin, missä hän alkoi myös käsikirjoittaa ja toteuttaa ystäviensä kanssa lyhytelokuvia. Hän pääsi vuonna 2005 Yhdysvaltain elokuvainsituutin Directing Workshop for Women -ohjelmaan, missä hän ohjasi ensimmäisen lyhytelokuvansa, *Mother*. Se sai useita palkintoja, muun muassa Cannesin elokuvajuhlilla Cinéfondationin jakaman palkinnon.

*Motherin* suosion jälkeen Heder alkoi keskittyä näyttelemisen sijaan käsikirjoittamiseen ja tuottamiseen. Hän käsikirjoitti tilannekomediaa *Viidenkympin villitys* sekä käsikirjoitti ja tuotti sarjaa *Orange Is the New Black*. Hederin ensimmäinen pitkä ohjaustyö oli *Tallulah*, joka pohjautui lyhytelokuvaan *Mother*. Se sai ensi-iltansa vuoden 2016 Sundancen elokuvajuhlilla. Heder on kertonut, että elokuvaprojektiin meni vuosia, koska hän rahoituksen etsiminen oli hidasta ja kertaalleen hän joutui jo siirtämään sen tuotantoa raskauden takia. Lopulta Heder päätti alkaa tehdä elokuvaa, vaikka odottikin tuolloin toista lastaan.

Hederin toinen ohjaustyö oli *Coda – kahden maailman välissä* (2021), joka on yhdysvaltainen sovitus ranskalaisesta elokuvasta *La Famille Bélier* (2014). Elokuva kertoo ranskalaisesta maanviljelijäperheestä, jonka jäsenistä kolme oli kuuroja ja yksi kuuleva. Tuottajat Patrick Wachsberger ja Philippe Rousselet halusivat tehdä *La Famille Bélier’sta* yhdysvaltalaisen version ja tapasivat muun muassa Hederin, joka esitti heille ajatuksensa elokuvasta ja se sijoittumisesta gloucesterilaiseen kalastajayhteisöön. Heder palkattiin alkujaan käsikirjoittajaksi, mutta hänelle annettiin lopulta myös ohjausvastuut. Hederille annettiin myös mahdollisuus roolittaa elokuvaan kuurot näyttelijät. Heder myös halusi kommunikoida suoraan näyttelijöidensä kanssa ja opiskeli amerikkalaista viittomakieltä. Hänellä oli apuna myös kaksi tulkkia, Alexandria Wailes ja Anne Tomasetti, jotka myös auttoivat käsikirjoituksessa. *Coda* sai ensi-iltansa 2021 Sundancen elokuvajuhlilla. Heder palkittiin ohjaajapalkinnolla ja itse elokuva pääpalkinnolla. Apple TV+ puolestaan hankki elokuvan jakeluoikeudet Sundancen ennätyssummalla 25 miljoonalla dollarilla. *Coda* voitti maaliskuussa ensimmäisenä suoratoistojakelussa olleena elokuvana parhaan elokuvan Oscarin. Heder palkittiin parhaasta sovitetusta käsikirjoituksesta. Hän voitti myös muun muassa Baftan ja käsikirjoittajien killan palkinnon.

Lähteet
-------

1. ↑  Marc Levy: Cambridge’s Siân Heder won big on Sunday, taking home an Oscar for her uplifting ‘Coda’ *Cambridge Day*.  28.3.2022. Viitattu 2.4.2022. (englanniksi)
2. ↑  Tom Meek: Sian Heder's 'Tallulah' Pulls From 'Surreal Experiences With Bad Moms' *WBUR News*.  26.7.2016. WBUR. Viitattu 2.4.2022. (englanniksi)
3. ↑  Alumni Brief: Siân Heder's 'CODA' Wins at Sundance Carnegie Mellon University School of Drama. Viitattu 2.4.2022. (englanniksi)
4. 1 2 3 4  Ed Symkus: Massachusetts director of 'CODA' says film is 'very Gloucester-specific' *The Patriot Ledger*. Gannett. Viitattu 2.4.2022. (englanniksi)
5. ↑  Sian Heder: Bio Film Independent. Viitattu 2.4.2022. (englanniksi)
6. ↑  "Tallulah" Carnegie Mellon University. Viitattu 2.4.2022. (englanniksi)
7. ↑  Mark Olsen: Sundance 2016: Fiction collides with reality for ‘Tallulah’ creator Sian Heder  21.1.2016. Los Angeles Times. Viitattu 2.4.2022. (englanniksi)
8. ↑  Vicki A. Lee: Sundance 2021 Women Directors: Meet Siân Heder – "CODA"  28.1.2021. Women and Hollywood. Viitattu 2.4.2022. (englanniksi)
9. ↑  Mona Tabbara: Siân Heder on ‘Coda’ success: "I hope it means more stories like this get told" *Screen Daily*.  16.1.2022. Media Business Insight Limited. Viitattu 2.4.2022. (englanniksi)
10. ↑  Mona Tabbara: Apple’s "CODA" wins historic Oscar for Best Picture at the Academy Awards  28.3.2022. Apple Inc. Viitattu 2.4.2022. (englanniksi)

Aiheesta muualla
----------------

* Kuvia tai muita tiedostoja aiheesta **Sian Heder** Wikimedia Commonsissa

* Sian Heder Internet Movie Databasessa. (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Yhdysvallat
* Tšekki
* Puola

 |
|  |
| Henkilöt | 
* Elonet

 |

 |